Helpende Hand se jeug is aan die beweegVoor van links na regs is van die nuwe vrywilligers: Nikkie Nel, Lindy Steyn, Sonika Kleinhans en Jané Agema. Agter is AJ Kriel en Karmien Buys, die jeugorganiseerders van die Pretoria-streek. (Foto verskaf) Jong mense van Solidariteit Helpende Hand se Pretoria-streek het Erfenisdag in Pretoria gevier deur jong werkendes en studente bymekaar te kry en as vrywilligers te werf. Volgens AJ Kriel, ŉ jeugorganiseerder van Helpende Hand se Pretoria-streek, is dit een van die streek se hoofdoele om jong mense in hul gemeenskappe betrokke te kry deur volhoubare projekte aan te pak. “Daar is tans bitter min vrywilligers tussen die ouderdomme van 20 en 35 by Helpende Hand se projekte betrokke. Daarom het ons dit goed gedink om ŉ klompie jong mense bymekaar te kry om hulle bewus te maak dat ons verantwoordelik vir ons gemeenskappe is. Ons moet ook besef dat wanneer ons saam werk, ons ŉ groot verskil in ons gemeenskappe kan maak,” sê Kriel. Kriel het tydens die bekendstelling by ŉ perseel in Montana die nuwe vrywilligers ingelig oor Helpende Hand se projekte waar die jeug betrokke is, en waarby die jeug betrokke moet raak. Daarna het almal lekker saam gebraai. “Dit was wonderlik om te sien dat daar werklik mense is wat daarin glo dat hulle die verskil in hulle gemeenskap moet wees en dat ons saam moet staan om hierdie verskil aan te bring. Dit is nou ons tyd om die aflosstokkie oor te neem en ŉ verskil te gaan maak,” sê hy. Pretoria se jong vrywilligers met die ondersteuning van Helpende Hand se Pretoria-streek beplan om elke kwartaal ŉ program aan te bied om jong leerders te bemagtig om eendag volwaardige leiers te word. Die jeug is ook besig om in samewerking met die Helpende Hand Studietrust ŉ fonds op die been te bring om studente met hul studies te help. Vir meer inligting, of om by die jeug betrokke te raak, besoek www.pretoriajeug.co.za.